|  |  |  |
| --- | --- | --- |
| **ΕΛΛΗΝΙΚΗ ΔΗΜΟΚΡΑΤΙΑ****ΑΠΟΚΕΝΤΡΩΜΕΝΗ ΔΙΟΙΚΗΣΗ** **ΜΑΚΕΔΟΝΙΑΣ – ΘΡΑΚΗΣ****ΓΡΑΦΕΙΟ ΣΥΝΤΟΝΙΣΤΗ** |  | Θεσσαλονίκη,15-5-2020 |
| **Ταχ. Δ/νση:** Τ. Οικονομίδη &Καθ. Ρωσσίδου 11 **Ταχ.Κώδικας:** 54 008 Θεσ/νίκη**Τηλ.:** 2313309101, 2313309111**FAX:** 2310422590**Email:**syntonistis@damt.gov.gr |  |  |

**ΔΕΛΤΙΟ ΤΥΠΟΥ**

**Σχετικά με τα δημοσιεύματα περί λύσης της Δ.Ε.Κ.ΠΟ.Τ.Α. Δράμας**

Με αφορμή δημοσιεύματα σε εφημερίδες και μέσα κοινωνικής δικτύωσης αναφορικά με το θέμα λύσης της Δ.Ε.Κ.ΠΟ.ΤΑ., η Αποκεντρωμένη Διοίκηση Μακεδονίας – Θράκης (ΑΔΜΘ) επισημαίνει τα ακόλουθα:

Ο Συντονιστής ως Επόπτης/Ελεγκτής Νομιμότητας και τα εξουσιοδοτημένα από αυτόν στελέχη της ΑΔΜΘ ασκούν έλεγχο νομιμότητας επί αποφάσεων συλλογικών οργάνων των Δήμων και Περιφερειών.

 Κάθε αιρετός (π.χ. δημοτικός σύμβουλος) ενδέχεται να μην έχει γνώσεις σχετικά με το θεσμικό πλαίσιο, τις διαδικασίες και τις αρχές της Διοίκησης. Στην περίπτωση βέβαια αυτή είναι δύσκολο να βοηθήσει στην επίτευξη συγκεκριμένων στόχων προς όφελος των πολιτών/δημοτών, στους οποίους όμως και θα λογοδοτήσει. Κανένας όμως στηριζόμενος στην άγνοια ή στην κακή βούληση δεν δικαιούται να συκοφαντεί, προσβάλλει και κηλιδώνει ευσυνείδητους λειτουργούς. Στην περίπτωση αυτή ελέγχεται πειθαρχικά και ίσως και ποινικά.

 Στο εν λόγω θέμα, η Αποκεντρωμένη Διοίκηση Μακεδονίας – Θράκης ενήργησε με υποδειγματικό τρόπο. Πιο συγκεκριμένα και όσο αφορά το Τμήμα Διοικητικού Οικονομικού της Δράμας, οι διαδικασίες του ελέγχου νομιμότητας της απόφασης του Δημοτικού Συμβουλίου ολοκληρώθηκαν μέσα σε 7 μέρες (η προθεσμία είναι 30 ημέρες!), ενώ **η απόφαση λύσης** συντάχθηκε και απεστάλη στο αρμόδιο τμήμα της Κομοτηνής μέσα σε **δύο (2)!!!!! μόνο ημέρες** (δεν υπάρχει προθεσμία). Παράλληλα, ο νόμος ο οποίος άλλαξε τα δεδομένα και επέβαλε τη σύμφωνη γνώμη Δημάρχου, **κατατέθηκε** στις 21/2/2020, **ψηφίστηκε** στις 5/3/2020 και **δημοσιεύτηκε** στις 11/3/2020. Είναι γνωστό σε όλους όσοι ασχολούνται με τα δημόσια, πως για να δημοσιευτεί μια απόφαση στο Εθνικό Τυπογραφείο θα πρέπει, οι διατάξεις βάσει των οποίων εκδόθηκε, να ισχύουν **τη στιγμή της δημοσίευσης**. Επιπλέον, ο μέσος χρόνος αναμονής μιας δημοσίευσης στο Εθνικό Τυπογραφείο από τη στιγμή της αποστολής, είναι, σε κανονικές συνθήκες, γύρω στις 3 εβδομάδες.

 Η ΑΔΜΘ ελέγχει τη νομιμότητα των πράξεων. Δεν συντάσσεται με παρατάξεις, δεν εξετάζει πολιτικές απόψεις, ούτε κρίνει τη σκοπιμότητα μιας επιλογής. Διατηρεί την ανεξαρτησία και την ουδετερότητά της. Δεν θα επιτρέψει λοιπόν σε κανέναν, να αφήνει μομφές προς αυτήν. Η όποια έκθεση απόψεων θα έπρεπε να γίνεται με γνώση και μέτρο. Κανένα από τα παραπάνω και φυσικά ούτε η εξαντλητική παράθεση όλων των απόψεων, δεν χαρακτηρίζει τα εν λόγω δημοσιεύματα.

 Ο Συντονιστής

 Δρ. Ιωάννης Σάββας